Imtella' Mejju 6, 2021 Il-Gvern qed jistenna lill-familja ta' Lassana Cisse tagħmel kuntatt miegħu biex il-katavru tar-raġel maqtul sentejn ilu jintbagħat lura pajjiżu. Cisse, li kellu 42 sena u kien ġej mill-Kosta tal-Ivorju, inqatel fis-6 ta' April 2019 f'Ħal Far wara li ġew sparati tiri fid-direzzjoni tiegħu minn karozza li kienet għaddejja. Kien id-deputat tal-Oppożizzjoni Mario Galea li staqsa lill-Ministru għall-Intern, Sigurtà Nazzjonali u Infurzar tal-Liġi Byron Camilleri kienx hemm xi progress dwar ir-ritorn tal-katavru. Il-Ministru Camilleri wieġeb li l-Gvern bagħat diversi emails lir-rappreżentanti tal-famija imma għadu bla risposta rigward data għat-trasferiment tal-katavru. Huwa qal li l-Gvern ta assigurazzjoni lill-familja li kien se jħallas ta' kollox inkluż it-trasport tal-katavru u l-ħlas tal-kamra mortwarja. Dwar dan il-qtil għaddejjin proċeduri fil-Qorti kontra żewġ eks-suldati, Francesco Fenech u Lorin Scicluna, li jinsabu akkużati bi qtil.